Bihardancsháza

Bihardancsháza község Hajdú-Bihar vármegyében, a Püspökladányi járásban. 831 hektáros kiterjedésével a megye második legkisebb közigazgatási területű települése.

Fekvése 
Bihardancsháza, vagy röviden csak Dancsháza főleg mezőgazdasági jellegű település Hajdú-Bihar vármegye délnyugati részében, a Nagy-Sárrét északi részén, Berettyóújfalutól 17 kilométerre nyugatra.

Szomszédai északkelet felől Sáp, kelet felől Bihartorda, minden más irányból pedig közigazgatásilag Nagyrábéhoz tartozó területek határolják.

Megközelítése 
Közúton Bihartorda és Nagyrábé felől is megközelíthető, mindkét településsel a 4226-os út köti össze.

Vasútvonal nem érinti, a legközelebbi vasútállomás a  Sáp vasútállomása a névadó településen.

Története 
Bihardancsháza közelében a Halomszer-dombon már a honfoglalás idején letelepedtek, de csak jóval később 1384-ben említik először írásos emlékek Donchhaza néven. Nevét valószínűleg korabeli földesuráról, Rábéi Danosról kapta. Hamarosan a Bajony család birtokába került, majd a bajomi váruradalom birtokaként szerepel a történelem lapjain. Egészen 1608-ig tartozott a vár vonzáskörzetébe, amikor is Nagy András hajdúgenerális birtokába került, a váruradalom többi részével együtt. Azonban Dancsháza hamarosan földesúr nélkül maradt, mivel az erdélyi fejedelem Nagy Andrást hűtlensége miatt megölette. Ezek után sokáig nem volt ura a településnek, amelyet főleg kuriális nemesek laktak. A 17. század végén a község a Bagossy család birtokába került. A 19. század közepén Dancsházán még nyolcszázan laktak, és ez a szám csak lassan apadt 100 év alatt a felére. Azonban 1960-tól drasztikusan megcsappant Bihardancsháza lakossága. A dancsháziak több mint 40%-a hagyta el a községet, így ma a lakók közel fele nyugdíjas korú és ezzel Hajdú-Bihar vármegye legkevesebb lakosú települése lett. Neve egyébként 1954 óta Bihardancsháza.

Közélete

Polgármesterei

Népesség 
A település népességének változása:

2001-ben a település lakosságának 100%-a magyar nemzetiségűnek vallotta magát.

A 2011-es népszámlálás során a lakosok 86,5%-a magyarnak, 0,6% lengyelnek mondta magát (16,5% nem nyilatkozott; a kettős identitások miatt a végösszeg nagyobb lehet 100%-nál). A vallási megoszlás a következő volt: római katolikus 4,5%, református 59,1%, felekezeten kívüli 2,3% (31,3% nem válaszolt).

Nevezetességek 
A kicsiny falu igazán nem bővelkedik látnivalókban, de ennek ellenére gazdag múltról ad tanúbizonyságot. Ha a történelem rendje szerint követjük végig a község emlékeit, akkor első helyen kell említeni a Halomszer-dombot, ahol honfoglalás kori sírokat tártak fel. A reformáció is régi hagyományokat keltett életre Bihardancsházán. 1595-ben tért át a falu lakossága a református hitre. Ennek hirdetésére építették fel a központban 1830-ban a református templomot. Néhány régi parasztház mellett tulajdonképpen ez az egyetlen épített látnivalója a kis községnek, mivel mára az egykori Bagossy kúria is az enyészet martaléka lett. Dancsháza határában, az úgynevezett ásványi részen található a kb. 40-45 egyedből álló túzokállomány. Ez jelenti jelenleg a legnagyobb vonzerőt a település számára.

Itt született 1898. május 2-án Buzáky Lajosné Harangi Margit (1898. május 2. – 2007. szeptember 13.) korrekorder. (109 év, 134 nap.)

Jegyzetek

További információk 

Hajdú-Bihar megye települései
Bihar vármegye települései